Jäähokiliiga NHL klubi Philadelphia Flyers avas spetsiaalse ruumi, kus poolehoidjad saavad kaotusvalu tõttu või mõnel muul põhjusel erinevaid asju segi peksta.
"Saime kontseptsiooni mõnedelt meie fännidelt, kelle sõnul oleks see värske ja kahjutu viis lõbutseda," kommenteeris Flyersi ärijuht Valerie Camillo.
Kui pealtvaataja soovib end välja elada, peab ta ruumi sisenema 35-dollarise piletiga (60 dollarit sõbraga kahekesi). Selle eest antakse kast viie väiksema ja ühe keskmise suurusega esemega, mida võib siis viie minuti jooksul kõigest jõust lõhkuda.
Kaitsevarustust kandvad poolehoidjad saavad pesapallikurikate, sepahaamrite ja loomulikult hokikeppidega peksta näiteks erinevaid televiisoreid, toidunõusid ja kitarre. Mõne eseme seest võib lõhkumise tagajärjel leida NHL-i klubide logosid.
Seni pole fännidel väga palju põhjust märatseda ilmselt olnud, sest ainus kohtumine Chicago Blackhawksiga võideti. Uuesti pannakse nende närvid proovile aga neljapäeval New Jersey Devilsit võõrustades.
Toimetaja: Siim Boikov